CELEX: E2018C0018
Language: ro
Date: 2018-02-09 00:00:00
Title: Decizia delegată nr. 18/18/COL a Autorității AELS de Supraveghere din 9 februarie 2018 privind statutul de teritoriu indemn de boală al Norvegiei în ceea ce privește Marteilia refringens și Bonamia ostreae [2018/1196]

23.8.2018   
               
               
                  RO
               
               
                  Jurnalul Oficial al Uniunii Europene
               
               
                  L 214/5
               
            
         DECIZIA DELEGATĂ NR. 18/18/COL A AUTORITĂȚII AELS DE SUPRAVEGHERE
         din 9 februarie 2018
         privind statutul de teritoriu indemn de boală al Norvegiei în ceea ce privește Marteilia refringens și Bonamia ostreae [2018/1196]
         AUTORITATEA AELS DE SUPRAVEGHERE,
         având în vedere Acordul privind Spațiul Economic European, în special articolul 109 și Protocolul 1 la acord,
         având în vedere Acordul dintre statele AELS privind instituirea unei Autorități de Supraveghere și a unei Curți de Justiție, în special articolul 5 alineatul (2) litera (d) și Protocolul 1 la acesta,
         având în vedere actul menționat în capitolul I partea 3.1 punctul 8a din anexa I la Acordul privind SEE, Directiva 2006/88/CE a Consiliului din 24 octombrie 2006 privind cerințele de sănătate animală pentru animale și produse de acvacultură și privind prevenirea și controlul anumitor boli la animalele de acvacultură (1) („Directiva 2006/88/CE”), astfel cum a fost modificată și adaptată prin Protocolul 1 la Acordul privind SEE, în special articolul 53 din actul respectiv,
         întrucât:
         Prin Decizia nr. 291/10/COL din 7 iulie 2010, Autoritatea a recunoscut întreaga zonă de coastă a Norvegiei ca teritoriu indemn de boală atât în ceea ce privește Marteilia refringens, cât și Bonamia ostreae, cu excepția districtului Aust-Agder, situat în sudul Norvegiei, în ceea ce privește Bonamia ostreae.
         La data de 23 februarie 2017, Autoritatea Norvegiană pentru Siguranța Alimentară a notificat prin intermediul sistemului de alertă timpurie al OIE (Organizația Mondială pentru Sănătatea Animalelor) (2) o suspiciune de infecție cu Marteilia refringens a midiilor comune (Mytilus edulis) care cresc în stare sălbatică într-o fermă de acvacultură pentru stridii plate (Ostrea edulis) situată în municipalitatea Bømlo, districtul Hordaland din sudul Norvegiei.
         Printr-un e-mail din data de 28 februarie 2017 (documentul nr. 844246), Autoritatea Norvegiană pentru Siguranța Alimentară a informat Autoritatea cu privire la aceeași suspiciune și la faptul că au fost impuse restricții privind circulația midiilor comune și a stridiilor plate în afara sau în interiorul fermei de acvacultură.
         Autoritatea Norvegiană pentru Siguranța Alimentară a informat Autoritatea prin e-mailul din data de 16 martie 2017 (documentul nr. 847935), în urma unei notificări prin intermediul Sistemului de notificare a bolilor animalelor (ADNS) din aceeași zi, cu privire la faptul că laboratorul de referință al Uniunii Europene pentru bolile moluștelor a confirmat boala și că va fi instituită o zonă de izolare în jurul fermei de acvacultură.
         În temeiul articolului 53 alineatul (3) din Directiva 2006/88/CE, în cazul în care o anchetă epizootică confirmă că există o probabilitate mare ca infecția să se fi produs, se retrage statutul de „teritoriu indemn de boală” al statului membru, al zonei sau al compartimentului, în conformitate cu procedura în temeiul căreia fusese declarat acest statut.
         La 28 septembrie, Ministerul Norvegian al Comerțului, Industriei și Pescuitului a trimis o scrisoare Autorității (documentul nr. 875660), însoțită de o scrisoare de notificare a Autorității Norvegiene pentru Siguranța Alimentară din data de 22 septembrie 2017 (documentul nr. 875658), în care se precizează că a fost deja adoptat un regulament de instituire a unei zone de izolare pentru Marteilia refringens în municipalitatea Bømlo din Norvegia (3) și în care se confirmă că, în conformitate cu legislația națională relevantă (4), „întreaga zonă de coastă a Norvegiei este în categoria I în ceea ce privește Marteilia refringens, cu excepția zonei de izolare din municipalitatea Bømlo din Norvegia”.
         Autoritatea consideră că sunt îndeplinite condițiile pentru retragerea statutului de teritoriu indemn de boală al zonei geografice afectate din municipalitatea Bømlo din Norvegia.
         În consecință, și în scopul simplificării, Decizia nr. 291/10/COL din 7 iulie 2010 ar trebui abrogată și înlocuită cu o nouă decizie.
         Măsurile prevăzute în prezenta decizie sunt conforme cu avizul Comitetului veterinar al AELS care asistă Autoritatea AELS de Supraveghere,
         ADOPTĂ PREZENTA DECIZIE:
         
            Articolul 1
            Statutul de teritoriu indemn de boală al Norvegiei în ceea ce privește Marteilia refringens și Bonamia ostreae este descris în anexă.
         
         
            Articolul 2
            Prin prezenta se abrogă Decizia nr. 291/10/COL.
         
         
            Articolul 3
            Prezenta decizie intră în vigoare la 8 februarie 2018.
         
         
            Articolul 4
            Prezenta decizie se adresează Norvegiei.
         
         
            Articolul 5
            Numai textul în limba engleză al deciziei este autentic.
         
         
            Adoptată la Bruxelles, 9 februarie 2018.
            
               Pentru Autoritatea AELS de Supraveghere, acționând în temeiul Deciziei de delegare nr. 494/13/COL,
               Högni S. KRISTJÁNSSON
               
                  Membrul responsabil al colegiului
               
               Carsten ZATSCHLER
               
                  Contrasemnatar în calitate de Director pentru afaceri juridice și administrative
               
            
         
         
            (1)  JO L 328, 24.11.2006, p. 14.
         
            (2)  Alerta OIE NOR 24-02-17.
         
            (3)  Forskrift om kontrollområde for å bekjempe sykdommen Marteiliose hos bløtdyr, Bømlo kommune, Hordaland, FOR-2017-09-08-1377 (Regulamentul privind zona de control pentru a combate boala Marteiliose la moluște, municipalitatea Bømlo, Hordaland).
         
            (4)  Forskrift om omsetning av akvakulturdyr og produkter av akvakulturdyr, forebygging og bekjempelse av smittsomme sykdommer hos akvatiske dyr, FOR-2008-06-17-819 (Regulamentul privind vânzarea de animale de acvacultură și produse obținute din animale de acvacultură, prevenirea și controlul bolilor infecțioase la animalele de acvacultură).
      
      
         
            ANEXĂ
            
                        1.
                     
                     
                        Întreaga zonă de coastă a Norvegiei este un teritoriu indemn de boală în ceea ce privește infecția cu Marteilia refringens, cu excepția zonei de izolare din municipalitatea Bømlo, districtul Hordaland din sudul Norvegiei care este descrisă în mod specific la punctul 2 din Regulamentul norvegian privind zona de control pentru a combate boala Marteiliose la moluște, municipalitatea Bømlo, Hordaland (FOR-2017-09-08-1377) (denumit în continuare „regulamentul”) (1), astfel cum este definită prin trasarea unei linii drepte de la:
                        
                                    —
                                 
                                 
                                    un punct (59° 44,805′ N; 5° 27,560′ E) de la extremitatea sudică a Stord, în direcția sud către
                                 
                              
                                    —
                                 
                                 
                                    limita municipală dintre Bømlo și Sveio și apoi în direcția sud-vest, de-a lungul limitei municipale până la
                                 
                              
                                    —
                                 
                                 
                                    un punct (59° 34,420′ N; 5° 14,623′ E) de pe mare și apoi în direcția vest până la un punct (59° 33,72′ N; 5° 05,46′ E) de pe mare. Apoi în direcția nord până la limita municipală dintre Austevoll și Bømlo și apoi spre vest de-a lungul frontierei municipale până la
                                 
                              
                                    —
                                 
                                 
                                    un punct (59° 59,948′ N; 5° 19,629′ E) de pe mare și apoi în direcția sud-sud-vest către
                                 
                              
                                    —
                                 
                                 
                                    un punct (59° 58,917′ N; 5° 19,114′ E) de la extremitatea nordică a Stord.
                                 
                              Harta zonei de control atașată la regulament este reprodusă în apendicele la prezenta decizie.
                     
                  
                        2.
                     
                     
                        Întreaga linie de coastă a Norvegiei este un teritoriu indemn de boală în ceea ce privește Bonamia ostreae, cu excepția:
                        
                                    —
                                 
                                 
                                    districtului Aust-Agder din sudul Norvegiei.
                                 
                              
                  
               
                  Apendice
                  
            
            
               (1)  Forskrift om kontrollområde for å bekjempe sykdommen Marteiliose hos bløtdyr, Bømlo kommune, Hordaland, FOR-2017-09-08-1377.